Die President Steynpark met die President Steynbank is 'n gedenkteken vir Marthinus Theunis Steyn. Die park met bank is geleë in die Nationaal Park De Hoge Veluwe in die Nederlandse provinsie Gelderland. Die park met bank is in 1924 onthul, nadat Helene Kröller-Müller, 'n Nederlandse filantroop, in 1923 opdrag gegee het om die park met gedenkbank te bou. Die park asook die bank is ontwerp deur Henry van de Velde. President Steyn was 'n persoonlike vriend van Helene Kröller-Müller en haar man Anton Kröller. Tydens sy besoek aan Nederland in 1903 het Steyn gekuier op die buiteplaas van die Kröllers. In 1915 het Helene Kröller-Müller opdrag gegee aan Joseph Mendes da Costa om 'n metershoë standbeeld vir Christiaan de Wet te ontwerp. Helene Kröller-Müller het dit in 1921 laat plaas op een van die vlaktes wat Christaan de Wet aan Suid-Afrika laat dink het. Naas 'n gedenkteken aan Christiaan de Wet in Nederland wou sy ook 'n gedenkteken aan Marthinus Theunis Steyn aan Suid-Afrika skenk. Die twee gedenktekens moes uitdrukking gee aan die band tussen Nederland en Suid-Afrika.